ΓΡΑΠΤΗ ΕΡΩΤΗΣΗ E-0466/97 υποβολή: Amedeo Amadeo (NI) προς την Επιτροπή (19 Φεβρουαρίου 1997)

Θέμα: Υλοποίηση προγραμμάτων

Η έκθεση του Ελεγκτικού Συνεδρίου για το δημοσιονομικό έτος 1995 ((ΕΕ C 340 της 12.11.1996. )) στο κεφάλαιο «Συνεργασία με τις αναπτυσσόμενες χώρες και τις τρίτες χώρες (εκτός από την Κεντρική και Ανατολική Ευρώπη)», αναφέρει ότι τα στοιχεία για την εκτέλεση του προϋπολογισμού για τις εξωτερικές δράσεις κατά το 1995 αποδεικνύουν τις δυσκολίες που συνάντησε η Επιτροπή κατά την υλοποίηση των προγραμμάτων στη σημερινή τους διάσταση και πολυμορφία. Ενώ, όπως και κατά τα προηγούμενα έτη, οι πιστώσεις υποχρεώσεων χρησιμοποιήθηκαν σχεδόν στο σύνολό τους, η χρησιμοποίηση των πιστώσεων πληρωμών αποδεικνύει ότι τα προγράμματα υλοποιούνται πιο αργά από ό,τι είχε προβλεφθεί. Κατά το 1995, οι υποχρεώσεις προς ρευστοποίηση που αντικατοπτρίζουν την έκταση των επιχειρήσεων που διαχειρίζεται η Επιτροπή, αυξήθηκαν σημαντικά.

Ερωτάται η Επιτροπή τι σκοπεύει να πράξει προκειμένου να επιταχύνει τη χρησιμοποίηση των πιστώσεων πληρωμών, από τις οποίες προκύπτει ότι τα προγράμματα υλοποιούνται με ρυθμό βραδύτερο από τον προβλεπόμενο.

Απάντηση του κ. Liikanen εξ ονόματος της Επιτροπής (24 Απριλίου 1997)

Η ταχεία αύξηση των ενεργειών συνεργασίας μεταξύ των αναπτυσσόμενων χωρών είχε ως συνέπεια την αύξηση του αριθμού των πολυετών σχεδίων, γεγονός που συνεπάγεται τη δέσμευση σημαντικών πιστώσεων που συνοδεύθηκαν με το πέρασμα των ετών από τις ανάλογες πληρωμές. Αφετέρου, οι πληρωμές εξαρτώνται από διάφορους παράγοντες ορισμένοι από τους οποίους είναι εντελώς ανεξάρτητοι από την Επιτροπή, όπως π.χ. η καθυστέρηση όσον αφορά τη συγκρότηση των επιτόπιων ομάδων όταν συμμετέχουν σ' αυτά οι δικαιούχες χώρες (μερικές φορές παρατηρούνται δυσκολίες στο πλαίσιο των κυβερνήσεων), τα προβλήματα που αντιμετωπίζουν οι άλλοι χορηγοί καθώς και τα προβλήματα σε σχέση με τις προσκλήσεις υποβολής προσφορών ή τα προβλήματα παράδοσης.

Η Επιτροπή πάντως έχει επίγνωση της ανάγκης να ληφθούν μέτρα προκειμένου να βελτιωθεί η διαχείριση της και στο πλαίσιο της δράσης SEM 2000 (χρηστή και αποτελεσματική διαχείριση) προβλέπεται ένας πιο κανονικός προγραμματισμός των αναλήψεων υποχρεώσεων, γεγονός που θα επιτρέψει την αποτελεσματικότερη διαχείριση των πληρωμών και ειδικά μία αναθεώρηση του δημοσιονομικού κανονισμού προκειμένου να καθοριστεί μια ανώτατη προθεσμία εκτέλεσης.

Αφετέρου, μια προσπάθεια έγινε ήδη το 1996 και εκτός των άλλων στα κεφάλαια Β7-30 (Ασία) και Β7-31 (Λατινική Αμερική) τα ποσοστά εκτέλεσης των πληρωμών έφθασαν στο 99% και 97% αντιστοίχως. Εξάλλου, παρά τις καθυστερήσεις που οφείλονται στην έγκριση της νομικής του βάσης, ο τίτλος Β7-4 (μεσογειακές χώρες) έχει ποσοστά εκτέλεσης των πληρωμών 76,8%. Προκειμένου δε να μειωθεί ο φόρτος του παρελθόντος αναθεωρήθηκαν οι φάκελοι και έτσι έγιναν σημαντικές αποδεσμεύσεις.

Στον ανθρωπιστικό τομέα η χρόνια ανεπάρκεια των διαθέσιμων πιστώσεων του προϋπολογισμού αναγκάζει την Επιτροπή να ενισχύει, μετά την απορρόφηση των πιστώσεων του οικονομικού έτους, τα κονδύλια της μέσω του αποθεματικού έκτακτης ενίσχυσης. Επειδή οι ενισχύσεις αυτές δίνονται προς το τέλος του έτους οι πιστώσεις πληρωμών που χορηγούνται τότε για την κάλυψη αυτών των ανειλημμένων υποχρεώσεων δεν μπορούν να χρησιμοποιηθούν όλες και πρέπει να μεταφερθούν. Επισημαίνεται εντούτοις ότι οι πιστώσεις πληρωμών που εγγράφονται στην αρχή του οικονομικού έτους χρησιμοποιούνται κατά 100%.

Τέλος, εφιστάται η προσοχή στα προβλήματα προσωπικού που αντιμετωπίζει η Επιτροπή και επισημαίνονται στο πλαίσιο της τωρινής διαδικασίας απαλλαγής (οικονομικό έτος 1995) από τον εισηγητή της επιτροπής δημοσιονομικού ελέγχου του Κοινοβουλίου ο οποίος εφιστά την προσοχή στα χαμηλά ποσοστά χρησιμοποίησης των πιστώσεων: «... που οφείλονται στις σημαντικές ελλείψεις προσωπικού (της Επιτροπής) και στις δυσκολίες διαχείρισης του προγράμματος...». Η Επιτροπή ανέλαβε να καλύψει εν μέρει αυτή την έλλειψη προσωπικού προτείνοντας στο πλαίσιο του διορθωτικού και συμπληρωματικού προϋπολογισμού (ΔΣΠ) αριθ. 1/96 τη δημιουργία διευκολύνσεων στήριξης για την διαχείριση των προγραμμάτων προς όφελος τόσο των δικαιούχων χωρών όσο και της Επιτροπής για τα προγράμματα Meda, Phare και Tacis.